Document ID: 32014R0317

UREDBA KOMISIJE (EU) br. 317/2014
оd 27. ožujka 2014.
o izmjeni Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu njezina Priloga XVII. (CMR tvari)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94, kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 68. stavak 2.,
budući da:
(1)
U unosima 28. do 30. u Prilogu XVII. Uredbi (EZ) br. 1907/2006 zabranjuje se slobodna prodaja tvari koje su razvrstane kao kancerogene, mutagene ili reproduktivno toksične tvari (CMR) kategorije 1.A ili 1.B ili smjesa koje ih sadržavaju u koncentracijama iznad navedenih graničnih vrijednosti koncentracije. Dotične kemikalije navedene su u Prilogu XVII. dodacima 1. do 6.
(2)
Uredba (EZ) br. 1272/2008 Europskog parlamenta i Vijeća (2) izmijenjena je uredbama Komisije (EU) br. 618/2012 (3) (EU) br. 944/2013 (4) kako bi se ažurirao ili dodao određen broj novih usklađenih razvrstavanja CMR tvari.
(3)
Uredbom (EU) br. 618/2012 utvrđuje se novo usklađeno razvrstavanje za sljedeće tvari: indijev fosfid razvrstan je kao kancerogen 1.B kategorije, triksilil fosfat i 4-tert-butilbenzojeva kiselina razvrstani su kao reproduktivno toksična tvar 1.B kategorije.
(4)
Uredbom (EU) br. 944/2013 utvrđuje se novo usklađeno razvrstavanje za sljedeće tvari: [smola, katran kamenog ugljena, visokotemperaturna] razvrstana je kao kancerogena tvar 1.A kategorije, galijev arsenid razvrstan je kao kancerogena tvar 1.B kategorije, [smola, katran kamenog ugljena, visokotemperaturna] razvrstana je kao mutagena tvar 1.B kategorije, [smola, katran kamenog ugljena, visokotemperaturna], epoksikonazol (ISO), nitrobenzen, diheksilftalat, N-etil-2-pirolidon, amonijev pentadekafluorooktanoat, perfluorooktanska kiselina i 2-etilheksil-10-etil-4,4-dioktil-7-okso-8-oksa-3,5-ditia-4-stanatetradekanoat razvrstani su kao reproduktivno toksične tvari 1.B kategorije.
(5)
Budući da gospodarski subjekti mogu primjenjivati usklađeno razvrstavanje iz Priloga VI. dijela 3. Uredbe (EZ) br. 1272/2008 ranije, treba im omogućiti raniju dobrovoljnu provedbu odredbi iz ove Uredbe.
(6)
Prilog XVII. dodatke 1. do 6. Uredbe (EZ) br. 1907/2006 treba na odgovarajući način izmijeniti.
(7)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog XVII. Uredbi (EZ) br. 1907/2006 izmjenjuje se u skladu s prilozima I., II. i III. ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Prilog I. ovoj Uredbi primjenjuje se od 1. travnja 2014.
Prilog II. ovoj Uredbi primjenjuje se od 1. siječnja 2015.
Prilog III. ovoj Uredbi primjenjuje se od 1. travnja 2016.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. ožujka 2014.

Labels: 3
0
1
20